-  పూర్తి వాటా విక్రయానికి నో!
-  అవసరమైతే ఉద్యోగ వ్యవస్థ పునర్‌నిర్మాణానికి ప్రణాళికలు
- రుణభారాన్నీ మరింతగా తగ్గించి అమ్మేందుకూ యోచన..
- సర్కారు చర్యలతో కార్పొరేట్లకే మేలంటున్న విశ్లేషకులు
న్యూఢిల్లీ: ప్రభుత్వ రంగ విమానయాన సంస్థ ఎయిరిండియాలో (ఏఐ) కీలక వాటా విక్రయానికి సంబంధించి సర్కారు సీరియస్‌గా అడుగులు వేస్తోంది. ఇటీవల సంస్థలో 76% వాటా విక్రయానికి గాను బిడ్లను ఆహ్వానించి.. స్పందన లభించక భంగపడ్డ ప్రభుత్వం ఈసారి మాత్రం ఎలాగైనా విజయం సాధించేందుకు రంగం సిద్ధం చేసుకుంటోంది. ఇందుకు గాను అవసరమైతే ఏఐని స్టాక్‌ మార్కెట్లలో నమోదు చేసేందుకూ సర్కారు సుముఖంగానే ఉన్నట్టు తెలుస్తోంది. ఏఐలో వాటా విక్రయం విషయమై పలు ప్రతిపాదనలను ప్రభుత్వం పరిశీలిస్తోందని.. అయితే ఏఐ మొత్తం యాజమాన్యాన్ని విదేశాలకు అప్పగించేందుకు మాత్రం సర్కారు సుముఖంగా లేనట్టు ఈ వ్యవహరంతో సంబంధం ఉన్న విమానయాన శాఖ అధికారి ఒకరు తెలిపారు. ఏఐలో 76% శాతం వాటాకు సమానంగా ఈక్విటీలను జారీ చేసి వాటిని స్టాక్‌ మార్కెట్లలో నమోదు చేయాలని సర్కరు ప్రతిపాదనలో ఉన్నట్టు సమాచారం. ఆ తరువాత సంస్థకు ఎదురయ్యే మూలధన అవసరాల నిమిత్తం.. అవసరమైతే సర్కారు వద్ద ఉన్న వాటాను కూడా దశల వారీగా విక్రయించి సంస్థను నిలబెట్టాలన్న ప్రతిపాదనా సర్కారు పరిశీలనలో ఉన్నట్టుగా తెలుస్తోంది.
మరో విడత సర్కారు సాయం...
ప్రస్తుతం నిర్వహణ మూలధనం లేక ఆర్థిక కష్టాల్లో ఉన్న ఎయిరిండియాను ఆదుకొనేందుకు గాను సర్కారు మరింత రుణాన్ని అందించనుందని విమానయాన శాఖ అధికారి ఒకరు తెలిపారు. కొత్తగా బిడ్లను ఆహ్వానించి విక్రయ ప్రక్రియ పూర్తయ్యేందుకు గాను కొంత సమయం పట్టే అవకాశం ఉన్న నేపథ్యంలో.. సంస్థను నిలబెట్టేందుకు అవసరమైన తక్షణ రుణాన్ని సర్కారు ఏర్పాటు చేస్తుందని ఆయన వివరించారు. రానున్నది ఎన్నిక ఏడాది కానునందున.. సర్కారు రిస్క్‌ తీసుకొని నష్టానికి ఏఐని విక్రయించేందుకు పెద్దగా ఇష్టపడకపో వచ్చని ఆయన వివరించారు.
రుణ భారాన్ని తగ్గించాలని యోచన..
భారీ రుణ భారంతో ఇబ్బంది పడుతున్న ఎయిరిండియాలో కీలక వాటాను సొంతం చేసుకొనేందుకు గాను కొనుగోలుదారులు వెనుకడుగువేస్తున్న వేళ.. సంస్థలో వాటా కొనుగోలును ఆకర్షణీయంగా మార్చేందుకు గాను రుణ భారాన్ని తగ్గించాలన్న ప్రతిపాదన కూడా సర్కారు యోచనలో ఉన్నట్టుగా సీనియర్‌ అధికారి ఒకరు తెలిపారు. ఇందులో భాగంగా మరికొంత రుణ భారాన్ని సర్కారే భరిస్తూ.. స్వల్ప రుణ భారాన్ని మాత్రమే విక్రేతల ఖాతాల్లోకి మళ్లించాలన్నది సర్కారు భావనగా కనిపిస్తోంది. సర్కారు ఆలోచన కార్పొరేట్‌లకు మేలు చేసేందుకే సర్కారు ఈ దిశగా యోచన చేస్తోందని విశ్లేషకులు విమర్శిస్తున్నారు. ఈ అంశంపై సర్కారు కొద్ది రోజుల్లోనే ఒక నిర్ణయం తీసుకోనుందని సదరు అధికారి తెలిపారు. ఆ మేరకు బిడ్ల ఆహ్వానంలో నిబంధనలను సవరించనున్నట్టుగా ఆయన తెలిపారు. అయితే ఎట్టిపరిస్థితుల్లోనూ మంచి ధర వస్తేనే ఈ ఏడాదే ఏఐలో వాటా విక్రయాన్ని పూర్తి చేయాలని సర్కారు కృతనిశ్చయంతో ఉందని సదరు అధికారి వివరించారు.
ఉద్యోగులపై వేటు తప్పదా..!
ఎయిరిండియాలో వాటా విక్రయానికిగాను ప్రధాన అడ్డంకిగా నిలుస్తున్న భారీ రుణాలు, ఉద్యోగుల నిర్వహణ ఖర్చును తగ్గించాలన్నది సర్కారు మరో ప్రతిపాదనగా కనిపిస్తోంది. ఎయిరిండియాలో మొత్తం 27,000 మంది ఉద్యోగులు ఉన్నారు. ఇందులో 40% మంది శాశ్వత ఉద్యోగులు. ఈ నేపథ్యంలో ఏఐ విక్రయాన్ని ఆకర్షణీయంగా మార్చేందుకు గాను సంస్థకు భారంగా ఉన్న ఉద్యోగ వ్యవస్థలో కూడా పునర్‌నిర్మాణం చేపట్టాలని సర్కారు భావిస్తోంది. ఇందులో భాగంగా ఎంతో కొంత సొమ్మునిచ్చి ఉద్యోగులను స్వచ్ఛంద పదవీ విరమణ పేరుతో ఇంటికి పంపడం, కాంట్రాక్ట్‌ ఉద్యోగులపై వేటు వంటి అంశాలు ఈ సందర్భంగా పరిగణనలోకి వచ్చే అవకాశం కనిపిస్తోంది.
మీ స్నేహితులకు రికమెండ్ చెయ్యండి